O‘ZBEKISTON RESPUBLIKASI Suv xo‘jaligi vazirligi HUZURIDAGI IRRIGATSIYA VA DRENAJ MILLIY QO‘MITASI FAOLIYATINI TAShKIL ETISh TO‘G‘RISIDA

O‘zbekiston Respublikasi Suv xo‘jaligi vazirligi huzuridagi Irrigatsiya va drenaj milliy qo‘mitasi faoliyatini tashkil etish va takomillashtirish maqsadida Vazirlar Mahkamasi qaror qiladi:
 1. Quyidagilar:
 O‘zbekiston Respublikasi Suv xo‘jaligi vazirligi huzuridagi Irrigatsiya va drenaj milliy qo‘mitasi to‘g‘risidagi nizom 1-ilovaga muvofiq;
 O‘zbekiston Respublikasi Suv xo‘jaligi vazirligi huzuridagi Irrigatsiya va drenaj milliy qo‘mitasi tarkibi 2-ilovaga muvofiq tasdiqlansin.
 2. Belgilab qo‘yilsinki, O‘zbekiston Respublikasi Suv xo‘jaligi vazirligi huzuridagi Irrigatsiya va drenaj milliy qo‘mitasi Irrigatsiya va drenaj xalqaro komissiyasida O‘zbekiston Respublikasi manfaatlarini ifodalaydi.
 3. O‘zbekiston Respublikasi Hukumatining 3-ilovaga muvofiq ayrim qarorlariga o‘zgartirishlar kiritilsin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari R.S. Azimov zimmasiga yuklansin.
 1. O‘zbekiston Respublikasi suv xo‘jaligi vazirligi huzuridagi Irrigatsiya va drenaj milliy qo‘mitasi (keyingi o‘rinlarda O‘zbekiston Respublikasi Irrigatsiya va drenaj milliy qo‘mitasi deb ataladi) O‘zbekiston Respublikasi Vazirlar Mahkamasining 2003-yil 28-iyundagi 290-son qarori bilan tashkil etilgan.
 2. O‘zbekiston Respublikasi Irrigatsiya va drenaj milliy qo‘mitasi iqtisodiyotning suv iste’mol qiladigan va suvdan foydalanadigan o‘zaro bog‘liq tarmoqlari faoliyatini muvofiqlashtiradi hamda suv resurslari keskin tanqis bo‘lgan va vujudga kelgan noqulay ekologik vaziyat sharoitlarida, iqtisodiyot tarmoqlarini rivojlantirish bo‘yicha chet el ijobiy tajribasidan foydalangan holda yagona iqtisodiy, ilmiy-texnik suv xo‘jaligi va meliorativ siyosatni hayotga tatbiq qilishga da’vat etilgan.
 3. O‘zbekiston Respublikasi Irrigatsiya va drenaj milliy qo‘mitasi faoliyati O‘zbekiston Respublikasi suv xo‘jaligi vazirligi tomonidan muvofiqlashtirib boriladi.
 4. O‘zbekiston Respublikasi Irrigatsiya va drenaj milliy qo‘mitasi jamoatchilik asosida faoliyat ko‘rsatadigan kollegial organ hisoblanadi, uning tarkibiga turli vazirliklar va idoralar rahbarlaridan, irrigatsiya, drenaj va tabiatni muhofaza qilish sohasidagi yetakchi olimlar va mutaxassislardan iborat bo‘lgan a’zolar kiradi.
 5. O‘zbekiston Respublikasi Irrigatsiya va drenaj milliy qo‘mitasi Irrigatsiya va drenaj xalqaro komissiyasida O‘zbekiston Respublikasi manfaatlarini ifodalaydi.
 6. O‘zbekiston Respublikasi Irrigatsiya va drenaj milliy qo‘mitasining jo‘natiladigan xat-xabarlari Irrigatsiya va drenaj xalqaro komissiyasi ramzidan foydalangan holda maxsus blankada rasmiylashtiriladi.
 7. O‘zbekiston Respublikasi Irrigatsiya va drenaj milliy qo‘mitasining yuridik manzili: 100000, Toshkent shahri, Qori Niyozi ko‘chasi, 39-uy, “A” korpus.
 8. Respublika suv xo‘jaligini rivojlantirishga, suv resurslaridan samarali, ehtiyotlab foydalanishga, sug‘oriladigan yerlarning meliorativ holatini yaxshilashga va unumdorligini oshirishga yo‘naltirilgan yagona iqtisodiy va ilmiy-texnik suv xo‘jaligi siyosatini hayotga tatbiq etishga eng yuqori darajada ko‘maklashish, O‘zbekistonning tarixiy tajribasini hamda boshqa mamlakatlarning ijobiy tajribasini chuqur o‘rganish va umumlashtirish asosida suv resurslarini boshqarishni yaxshilash va tabiiy muhitni ekologik sog‘lomlashtirish bo‘yicha tadbirlarni ishlab chiqqan va amalga oshirgan holda qishloq xo‘jaligi ishlab chiqarishini barqaror rivojlantirishni ta’minlaydigan sug‘orishning ilg‘or texnikasi va texnologiyalarini joriy etish O‘zbekiston Respublikasi Irrigatsiya va drenaj milliy qo‘mitasining asosiy maqsadi hisoblanadi.
 9. Quyidagilar O‘zbekiston Respublikasi Irrigatsiya va drenaj milliy qo‘mitasining asosiy vazifalari hisoblanadi:
 Irrigatsiya va drenaj xalqaro komissiyasi va uning doimiy ishchi guruhlari ishida ularning tarkibiga yetakchi mutaxassislar va olimlarni kiritish yo‘li bilan qatnashish, xalqaro kongresslar va mintaqaviy konferensiyalarni, shuningdek Irrigatsiya va drenaj xalqaro komissiyasining seminarlari, simpoziumlari va boshqa anjumanlarini tashkil etishga ko‘maklashish;
 suv xo‘jaligini rivojlantirish sxemalarini tuzishni tashkil etishga ko‘maklashish;
 suv xo‘jaligining, yirik va alohida muhim suv xo‘jaligi obyektlari va tizimlarini modernizatsiya qilishning muammoli masalalarini ko‘rib chiqish;
 irrigatsiya, drenaj sohasidagi o‘zaro bog‘liq tarmoqlarning umumiy manfaatlarini muvofiqlashtirish, suv resurslarini boshqarishni yaxshilash, Irrigatsiya va drenaj xalqaro komissiyasi boshqa milliy qo‘mitalari va xalqaro tashkilotlar tajribasini hisobga olgan holda suvlarning atrof muhit ekologiyasiga va shu kabilarga salbiy ta’sirini kamaytirish;
 xalqaro tashkilotlarning samarali loyihalari natijalari bo‘yicha, suv resurslarini boshqarish, yerlarni irrigatsiyalash va melioratsiyalash sohasida respublikada bajarilayotgan qo‘shma loyihalar bo‘yicha ma’lumotlar bankini tashkil etishga ko‘maklashish;
 boshqa mamlakatlarning milliy qo‘mitalari bilan ilmiy, texnik va boshqa axborotlarni almashish yo‘li bilan boshqa mamlakatlarning sug‘oriladigan dehqonchilik borasidagi ilg‘or tajribasini targ‘ib qilish, eng yangi ilmiy va amaliy axborotlarni ommalashtirish, Irrigatsiya va drenaj xalqaro komissiyasi bosma nashrlarida e’lon qilish.
 10. O‘zbekiston Respublikasi Irrigatsiya va drenaj milliy qo‘mitasi asosiy vazifalariga muvofiq quyidagi funksiyalarni bajaradi:
 O‘zbekiston Respublikasi Irrigatsiya va drenaj milliy qo‘mitasining rejadagi majlislarini tashkil etish va o‘tkazish;
 suv resurslarini oqilona boshqarish, irrigatsiya va drenaj tizimlarini takomillashtirish, sug‘oriladigan yerlarni melioratsiyalashni yaxshilash, daryolar o‘zanlarini tartibga solish, suv resurslarini boshqarishni yaxshilash, shuningdek suv resurslaridan foydalanish va ularni muhofaza qilish muammolari bo‘yicha davriy majlislar, seminarlar va konferensiyalarni tashkil etish va o‘tkazishda yordam ko‘rsatish;
 kadrlar potensialini va tashkiliy potensialni rivojlantirish maqsadida irrigatsiya, drenaj, suv resurslari, suv toshqinlarini tartibga solish sohasidagi mutaxassislar va rahbar xodimlar malakasini oshirish bo‘yicha takliflar tayyorlash;
 O‘zbekiston Respublikasi Irrigatsiya va drenaj milliy qo‘mitasi a’zolari va vakillarining Irrigatsiya va drenaj xalqaro komissiyasi tomonidan tashkil etiladigan xalqaro tadbirlarda, Irrigatsiya va drenaj xalqaro komissiyasining irrigatsiya va drenaj bo‘yicha ishchi organlarida samarali ishtirokini ta’minlashga ko‘maklashish;
 Irrigatsiya va drenaj xalqaro komissiyasining bosma nashrlarini (ilmiy jurnal, oylik va choraklik axborot nashrlarini) ommalashtirish, Irrigatsiya va drenaj xalqaro komissiyasiga a’zo mamlakatlarning milliy qo‘mitalari o‘rtasida ilmiy-texnik axborotlarni o‘zaro almashishni tashkil etish;
 O‘zbekistonda irrigatsiya va drenaj muammolari bo‘yicha ilmiy maqolalar va axborot tusidagi materiallarni Irrigatsiya va drenaj xalqaro komissiyasining va O‘zbekiston Respublikasining ixtisoslashtirilgan nashrlarida e’lon qilishga ko‘maklashish;
 irrigatsiya, drenaj, suv resurslari, shuningdek suv resurslariga nisbatan tejamli va ehtiyotkorlik bilan munosabatda bo‘lish bo‘yicha jamoatchilik fikrini shakllantirish tadbirlarida qatnashish, ommaviy axborot vositalarida chiqishlarni tashkil etish;
 O‘zbekiston Respublikasi Irrigatsiya va drenaj milliy qo‘mitasi huzurida tashkil etilgan yosh mutaxassislar guruhlari ishlariga rahbarlik qilish va ularni muvofiqlashtirish;
 o‘z tarkibiga jamoa va yakka tartibdagi a’zolarni qabul qilish;
 O‘zbekiston Respublikasi Irrigatsiya va drenaj milliy qo‘mitasining Irrigatsiya va drenaj xalqaro komissiyasiga a’zolik badallarining o‘z vaqtida to‘lanishi yuzasidan zarur chora-tadbirlar ko‘rish;
 O‘zbekiston Respublikasi Irrigatsiya va drenaj milliy qo‘mitasining har yilgi hisobotlarini tuzish.
 11. O‘zbekiston Respublikasi Irrigatsiya va drenaj milliy qo‘mitasi faoliyatiga uning raisi — lavozimiga ko‘ra O‘zbekiston Respublikasi Suv xo‘jaligi vaziri rahbarlik qiladi.
 12. Irrigatsiya va drenaj xalqaro komissiyasi ustaviga muvofiq O‘zbekiston Respublikasi Irrigatsiya va drenaj milliy qo‘mitasi raisi rahbar organ — Irrigatsiya va drenaj xalqaro komissiyasining Xalqaro Doimiy Kengashi a’zosi hisoblanadi va Irrigatsiya va drenaj xalqaro komissiyasining hisobot yilidagi faoliyati yakunlari bo‘yicha Xalqaro Doimiy Kengashning har yilgi majlislarida qatnashadi.
 13. Qo‘yilgan vazifalarning tezkorlik bilan hal etilishini ta’minlash maqsadida O‘zbekiston Respublikasi Irrigatsiya va drenaj milliy qo‘mitasida 7—9 kishidan iborat tarkibda Ishchi prezidium faoliyat ko‘rsatadi. Ishchi prezidium a’zolari O‘zbekiston Respublikasi Irrigatsiya va drenaj milliy qo‘mitasi a’zolaridan, har ikki yilda ular tarkibiy sonining uchdan bir qismini almashtirish yo‘li bilan saylanadi.
 14. O‘zbekiston Respublikasi Irrigatsiya va drenaj milliy qo‘mitasi majlislarini joriy yilgi ish rejasiga muvofiq har chorakda bir marta tashkil qiladi va o‘tkazadi. Zaruriyatga ko‘ra, Ishchi prezidium qarori bo‘yicha ish rejasiga o‘zgartirish va qo‘shimchalar kiritilishi mumkin. Ish rejasiga kiritiladigan masalalar O‘zbekiston Respublikasi Irrigatsiya va drenaj milliy qo‘mitasining Ishchi prezidiumi va tegishli tashkilotlar (vazirliklar, idoralar, qo‘mitalar va shu kabilar) tomonidan tavsiya etiladi.
 O‘zbekiston Respublikasi Irrigatsiya va drenaj milliy qo‘mitasi majlisiga materiallar O‘zbekiston Respublikasi Irrigatsiya va drenaj milliy qo‘mitasi majlisi kun tartibiga kiritish uchun masalalarni tavsiya qilgan vazirliklar va idoralarning tegishli boshqarmalari, bo‘limlari tomonidan taqdim etiladi.
 15. Suv va yer resurslaridan foydalanish, yerlarni melioratsiyalashni yaxshilash va shu kabilar sohasidagi ayrim muhim va kompleks vazifalar O‘zbekiston Respublikasi Irrigatsiya va drenaj milliy qo‘mitasining hamda O‘zbekiston Respublikasi suv xo‘jaligi vazirligi huzuridagi Yer-suv resurslaridan oqilona foydalanish, irrigatsiyani rivojlantirish va yerlarning unumdorligini oshirish muammolarini hal etish kengashining qo‘shma majlislarida muhokama qilinishi mumkin.
 16. Majlislar oralig‘ida zudlik bilan hal etishni talab qiladigan masalalar O‘zbekiston Respublikasi Irrigatsiya va drenaj milliy qo‘mitasining Ishchi prezidiumi tomonidan, tegishli qaror qabul qilgan holda ko‘rib chiqiladi.
 17. O‘zbekiston Respublikasi Irrigatsiya va drenaj milliy qo‘mitasining tashkiliy-funksional vazifalari va majburiyatlarini bajarish rais o‘rinbosari (bosh kotib), ilmiy kotib, tarjimon va kotib-referentdan iborat tarkibdagi ishchi guruh tomonidan ta’minlanadi.
 18. O‘zbekiston Respublikasi Irrigatsiya va drenaj milliy qo‘mitasi majlislari qarori majlisda O‘zbekiston Respublikasi Irrigatsiya va drenaj milliy qo‘mitasi a’zolarining yarmidan ko‘pi qatnashganda, oddiy ko‘pchilik ovoz bilan qabul qilinadi.
 Rais va O‘zbekiston Respublikasi Irrigatsiya va drenaj milliy qo‘mitasi a’zolari o‘rtasida kelishmovchilik bo‘lganda rais paydo bo‘lgan kelishmovchilik to‘g‘risida O‘zbekiston Respublikasi Vazirlar Mahkamasiga axborot bergan holda o‘z qarorini hayotga tatbiq qiladi, O‘zbekiston Respublikasi Irrigatsiya va drenaj milliy qo‘mitasi a’zolari esa, o‘z navbatida, O‘zbekiston Respublikasi Vazirlar Mahkamasiga o‘z mulohazalarini yozma ravishda taqdim etishlari mumkin.
 19. O‘zbekiston Respublikasi Irrigatsiya va drenaj milliy qo‘mitasi ishchi guruhi faoliyatini moliyalashtirish, shu jumladan O‘zbekiston Respublikasi Irrigatsiya va drenaj milliy qo‘mitasi tomonidan Irrigatsiya va drenaj xalqaro komissiyasiga har yilgi a’zolik badallarini to‘lash budjet mablag‘lari hisobiga, O‘zbekiston Respublikasi Suv xo‘jaligi vazirligining umumiy smetasi doirasida amalga oshiriladi.
 20. O‘zbekiston Respublikasi Irrigatsiya va drenaj milliy qo‘mitasi ishchi guruhi xarajatlar smetasi va shtatlar jadvali belgilangan tartibda tasdiqlanadi va ro‘yxatdan o‘tkazish uchun O‘zbekiston Respublikasi Moliya vazirligiga taqdim etiladi.
 21. Ishchi prezidium har yilgi ish rejasini ishlab chiqadi va yil mobaynida amalga oshirilgan ishlar to‘g‘risidagi hisobotni tuzadi. Hisobot va ish rejasi O‘zbekiston Respublikasi Irrigatsiya va drenaj milliy qo‘mitasi majlisida ko‘rib chiqilgandan keyin rais tomonidan tasdiqlanadi.
 Irrigatsiya va drenaj xalqaro komissiyasiga O‘zbekiston Respublikasi Irrigatsiya va drenaj milliy qo‘mitasining hisobot yilidagi faoliyati to‘g‘risida axborot jo‘natiladi.
 22. O‘zbekiston Respublikasi Irrigatsiya va drenaj milliy qo‘mitasi faoliyati belgilangan tartibda to‘xtatiladi.